text: To polakker dømt for mindst 20 butikstyverier
  24 februar 2017 kl. 16.50
  Byretten i Sønderborg har idømt henholdsvis seks og syv måneders fængsel i en større sag om butikstyverier.
  To 30-årige polske mænd har i mindst 20 tilfælde begået butikstyveri flere steder i Jylland. Det konkluderede retten i Sønderborg fredag, da der blev afsagt en straksdom. De to mænd erkendte tyverierne.
  De to personer blev idømt seks års indrejseforbud samt henholdsvis seks og syv måneders fængsel.
   - Vi er meget glade for resultatet, der viser, at vi igennem en målrettet indsats er i stand til at sætte effektivt ind overfor de organiserede omrejsende kriminelle, der bevæger sig ind over landegrænsen, siger politiinspektør Brian Fussing fra Syd- og Sønderjyllands Politi.
  I forbindelse med efterforskningen stod det klart, at de to udlændinge var en del af et organiseret kriminelt netværk og var rejst til Danmark for at begå omfattende butikstyverier.
  De to mænd har begået tyveri mod butikker i blandt andet Gram, Vejen, Esbjerg, Varde, Ribe og Bramming.
  